Diouzhtu e redas davet e vignoned da zisplegañ dezho e gavadenn. Met buan e tilaouenas pa  choulennas Pedro gantañ penaos e teufe a-benn da skrivañ ur channadur komprenus war ur follenn nemetken. Ar wech-mañ eo gant Sundara e teuas un diskoulm : ha ma vefe livet gant Pedro un daolenn bennak da stagañ ouzh ledander ur voger a-bezh ! Pedro, dichoanaget da vat abaoe un tri miz bennak, a vougas o youl o kavout kudennoù all e-leizh. Da biv e vefe kaset an daolenn ? Daoust ha ne vefe ket distrujet an daolenn ? Daoust hag asantiñ a rafe an diwallerien e vefe kaset un daolenn ? Holl asambles e kavjont  diskoulmoù. Dibabet e voe ganto kas an daolenn da Valo Lagaddu, ur mignon dezho, enklasker polis, war-zigarez ober plijadur dezhañ evit e zeiz-ha-bloaz. Pedro a ginnigas livañ an daolenn war follennoù paper boas met staget holl penn-ouzh-penn evit gellout he flegañ. Mod all ne vije ket tu de gas dre ar post. Gervel a rejont un diwaller da choulenn gantañ ha tu oa dezho kas ul lizher hag ur prof dur mignon evit e zeiz-ha-bloaz. Hemañ a asantas goude bezañ bet goulennet petra vefe ar prof.